b'\n_START_ARTICLE_\nPoljane nad \xc5\xa0kofjo Loko\n_START_SECTION_\nLega in zna\xc4\x8dilnosti naselja\n_START_PARAGRAPH_\nPoljane le\xc5\xbeijo ob izviru Poljanske Sore, na prehodu alpskega sredogorja v dinarski svet. Poljanska naselja le\xc5\xbeijo v dolini, nekaj zaselkov in samostojnih doma\xc4\x8dij pa se nahaja v hribovitem svetu, kjer strmine niso prevelike. Poljanci so se v preteklosti ukvarjali s kmetijstvom, kasneje tudi z obrtmi: \xc4\x8dipkarstvom, \xc4\x8devljarstvom, podobarstvom in slikarstvom. _NEWLINE_Poljanska dolina je iz gozdov (polovica povr\xc5\xa1ine) in obdelovalne povr\xc5\xa1ine, le struga Sore in nekatere strmine v hribovju so skalnate. Brez gozda sta le dolinsko dno in vrh Blego\xc5\xa1a, kjer poteka zgornja gozdna meja na vi\xc5\xa1ini 1500 m.\n_START_SECTION_\nZgodovina poljanske cerkve\n_START_PARAGRAPH_\nPoljane se v listinah pojavijo \xc5\xbee v 12. stoletju. Omenja se \xc2\xbbtabor\xc2\xab, utrdba v boju proti Turkom. _NEWLINE_V 17. in 18. stoletju so bile staro cerkveno sredi\xc5\xa1\xc4\x8de, s kamnito cerkvijo. V letih 1705\xe2\x80\x931710 so na glavnem trgu postavili novo cerkev, ki je veljala za eno najlep\xc5\xa1ih baro\xc4\x8dnih umetnin v Sloveniji. Arheolog \xc5\xa0tukl trdi, da naj bi jo gradil Matija Ma\xc4\x8dek. _NEWLINE_Poljanska cerkev je imela obliko dvanajsterokotnika s stranskimi vdolbinami, z zidovi, debelimi tudi do 3 m, ob straneh so bile galerije, spredaj visok slavolok in nad ladjo kupola. V vdolbinah na pro\xc4\x8delju so bili name\xc5\xa1\xc4\x8deni kipi, nad cerkvijo se je dvigal mogo\xc4\x8den zvonik. Oltar in klopi so bile delo \xc5\xa0tefana \xc5\xa0ubica, slike pa Leopolda Layerja, Janeza in Jurija \xc5\xa0ubica. Med 2. svetovno vojno so jo Nemci uporabili za oro\xc5\xbearno. Leta 1944 so partizani v napadu uni\xc4\x8dili ve\xc4\x8dji del cerkve, pozneje so jo \xc5\xa1e minirali in s tem poru\xc5\xa1ili zvonik. Cerkev je bila tako uni\xc4\x8dena, da jo je bilo po takratnih ocenah nemogo\xc4\x8de obnoviti, zato so jo leta 1954 zravnali s tlemi. S tem so Poljanci izgubili izjemen arhitekturni, sakralni objekt ter tudi obse\xc5\xbeen opus podobarske dru\xc5\xbeine \xc5\xa0ubic. _NEWLINE_Danes na mestu cerkve stoji velik kamniti spomenik \xc5\xbertvam vojne, nasproti njega pa (na stavbi ob trgu) poslikava Iveta \xc5\xa0ubica.\n_START_SECTION_\nKultura\n_START_PARAGRAPH_\nPoljane so rojstni kraj slikarjev Janeza in Jurija \xc5\xa0ubica ter pisatelja Ivana Tav\xc4\x8darja. Na njihovih hi\xc5\xa1ah so vzidane spominske plo\xc5\xa1\xc4\x8de. _NEWLINE_Iz rodbine \xc5\xa0ubicev je iz\xc5\xa1lo ve\xc4\x8d podobarjev in slikarjev. Prvi umetnik tega rodu je bil Pavel, rojen v sosednji Hotovlji. Pri njem so se izu\xc4\x8dili trije sinovi: Bla\xc5\xbe, \xc5\xa0tefan in Janez, ki so znanje predali tudi svojim sinovom. Najve\xc4\x8djo slavo sta dosegla \xc5\xa0tefanova sinova Janez in Jurij \xc5\xa0ubic. Zadnji likovni umetnik z rodu \xc5\xa0ubicev je bil Ive \xc5\xa0ubic, slikar motivov iz partizanskega in kme\xc4\x8dkega \xc5\xbeivljenja.  _NEWLINE_Hi\xc5\xa1o Ivana Tav\xc4\x8darja je ovekove\xc4\x8dil Ive \xc5\xa0ubic, ki jo je naslikal tak\xc5\xa1no, kot je bila ob pisateljevem rojstvu. To je bila preprosta kaj\xc5\xbea s slamnato streho, malimi okenci in dvostranskimi stopnicami, ki so vodila do hi\xc5\xa1nih vrat in ve\xc5\xbee s \xc4\x8drno kuhinjo._NEWLINE__NEWLINE_Danes nas na slavo Ivana Tav\xc4\x8darja spominja njegov kip ter Viso\xc5\xa1ka dvorca na Visokem pri Poljanah. Ob dvorcu stoji manj\xc5\xa1i kozolec, ki razkriva zgodovino dru\xc5\xbeine Kalan, o katerih je Tav\xc4\x8dar pisal v svojem romanu Viso\xc5\xa1ka kronika.\n_START_SECTION_\nZnamenitost\n_START_PARAGRAPH_\nV 2. polovici 19. stoletja je rojstna hi\xc5\xa1a Janeza in Jurija \xc5\xa0ubica delovala kot najpomembnej\xc5\xa1a podobarska delavnica na Slovenskem._NEWLINE_Danes v njej deluje \xc5\xa0ubi\xc4\x8deva hi\xc5\xa1a z muzejsko zbirko, likovnim ateljejem slikarjev ter omogo\xc4\x8da vpogled v \xc5\xbeivljenje in delo prebivalcev Poljanske doline.'